'Oplev Julen Før Terrorsikring'.

Sådan stod der på et stort skilt, der i går blev sat op udenfor Den Gamle By i Aarhus.

Skiltet var meget symbolsk sat op på de betonklodser, der er sat op flere steder i Aarhus for at undgå, terrorister kan køre ind i større folkemængder.

Skiltet er sat op af den stærkt indvandringskritiske ungdomsorganisation Generation Identitær, som i de seneste par år har gjort sig bemærket i Aarhus med forskellige aktioner.

Læs også Generation Identitær: Vi er en fredelig og demokratisk bevægelse

Læs også Til kamp mod nynazister i Aarhus: Det her er kun begyndelsen

Flere europæiske julemarkeder har i de senere år været mål for terroraktioner, og Generation Identitær mener, opsætning af betonklodser er symptombehandling overfor terrorister.

Fra Generation Idnetitærs hjemmeside.

"Vi mener ikke, at vores byer skal pakkes ind i betonklodser, i stedet skal terroren stoppes ved de europæiske grænser. Vores byers hyggelige gamle gader og pladser skal igen være trygge rum for familier," skriver Generation Identitær på sin hjemmeside om aktionen ved Den Gamle By.

Skiltet med det slet skjulte politiske budskab fik dog ikke lov at stå længe. Det blev hurtigt fjernet af Den Gamle By.

"Vi fjernede i ro og mag skiltet, fordi det ikke har noget med Den Gamle By at gøre," oplyser Gorm Ruge, kommunikationschef i Den Gamle By.

Læs også Besøgstallet falder for andet år i træk i Den Gamle By